شەفەق نیوز/ دەسەڵاتەیل هیندستان، ئمڕوو چوارشەممە، وتن: زیاتر لە نیم مەلیۆن کەس لەلای کەمەو لە ماڵ خوەیان لە ویلایەت ئاسام بان گرتنەوەر، لەرخ ئەو لافاوەیل تونە ک دویای واران رفتیگ روی کردە ئەو ناوە و بویە هووکار خنکیان ٧ کەس.
دەسەڵاتەیل هیندستان لە ویلایەت ئاسام لە باکوور خوەرهەڵات هیند، هوشداری کردن ک هاتێ لافاوەگە زیاترەو بوود.
چەم  "براهمابوترا" ک یەکیگە لە گەورەترین چەمەیل جەهان ک تا بەنگلادیش رەسێد، یە سێ رووژە لافاو هەردوگ کناری تیەێدە بان، و زیاتر لە ١٥٠٠ ئاوای نقوم کرد.
وارانە رفتەیل ناوچەیل فرەیگ لە ویلایەتەگە خویسان، و ئمڕوویش وەردەوام بوی، وەگەرد مەزەنەی وەردەوامیی ئەرا دوو رووژ بانان.
بیگوش هازاریکا وەزیر سامانەیل ئاو لە ویلایەت ئاسام ئەرا ئاژانس رۆیتەرز وت: زیاتر لە ٥٠٠ هەزار کەس زەرەدمەن بوی.
وتیش: لافاوەیلە هەر ساعەتیگ زیاترەو بوون، و ٧ کەسیش لەی سێ رووژ گوزەشتە خنکیانە.
